Vzhľadom na priaznivý dosah osobitného opatrenia na administratívnu záťaž daňovníkov a daňových orgánov sa navrhuje, aby sa odchyľujúce sa opatrenie udelilo na ďalšie obmedzené obdobie do 31. decembra 2024. Prípadnú žiadosť o predĺženie platnosti by mala sprevádzať správa zahŕňajúca preskúmanie uplatňovaného percentuálneho podielu, ktorá by sa mala zaslať Komisii do 31. marca 2024.

Maďarsko získalo na základe vykonávacieho rozhodnutia Rady (EÚ) 2018/1493 oprávnenie obmedziť na 50 % právo na odpočet DPH z výdavkov týkajúcich sa lízingu osobných motorových vozidiel, ktoré sa nepoužívajú výlučne na podnikateľské účely, a oslobodiť zdaniteľné osoby od povinnosti pristupovať k používaniu takýchto osobných motorových vozidiel na iné než podnikateľské účely ako k poskytovaniu služieb. Osobné motorové vozidlá, na ktoré sa opatrenie vzťahuje, sú motorové vozidlá konštruované hlavne na prepravu najviac 9 osôb s celkovou hmotnosťou vozidla nepresahujúcou 5 ton. Vozidlá konštruované na prepravu tovaru, vozidlá slúžiace na špeciálne účely (t. j. nákladné vozidlá so žeriavom, hasičské vozidlá, nákladné vozidlá s miešačkou), vozidlá konštruované na prepravu 10 alebo viac ako 10 osôb, traktory a prípojné vozidlá sú z obmedzenia práva na odpočet DPH vylúčené a pristupuje sa k nim podľa obvyklých pravidiel. Zdaniteľným osobám, ktoré nechcú uplatňovať 50 % obmedzenie odpočtu a chcú uplatňovať odpočet DPH do výšky podielu skutočného používania na podnikateľské účely, tak môžu urobiť, pokiaľ disponujú podrobnými dôkazmi o používaní osobných motorových vozidiel na lízing na podnikateľské účely. Účinnosť tohto vykonávacieho rozhodnutia Rady uplynie 31. decembra 2021.

Ak by Maďarsko uvažovalo o ďalšom predĺžení platnosti tohto odchyľujúceho sa opatrenia na obdobie po roku 2024, Komisii by sa mala súčasne so žiadosťou o predĺženie platnosti predložiť správa zahŕňajúca preskúmanie percentuálneho obmedzenia, a to najneskôr 31. marca 2024.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, a to zjednodušiť postup pri zdaňovaní a zamedziť určitým formám daňových únikov alebo vyhýbaniu sa dani. Konkrétne vzhľadom na potenciálny priestor pre podniky, aby priznávali nižšiu daňovú povinnosť, a vzhľadom na záťaž, ktorú pre daňové orgány predstavuje kontrola údajov o najazdených kilometroch, by 50 % obmedzenie zjednodušilo výber DPH v konkrétnom odvetví.

2021/0274 (NLE)

Návrh

VYKONÁVACIE ROZHODNUTIE RADY,

ktorým sa mení vykonávacie rozhodnutie (EÚ) 2018/1493, ktorým sa Maďarsku povoľuje zaviesť osobitné opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty



RADA EURÓPSKEJ ÚNIE,

so zreteľom na Zmluvu o fungovaní Európskej únie,

so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty, a najmä na jej článok 395 ods. 1,

so zreteľom na návrh Európskej komisie,

keďže:

(1)Vykonávacím rozhodnutím Rady (EÚ) 2018/1493 získalo Maďarsko oprávnenie uplatňovať do 31. decembra 2021 osobitné opatrenie spočívajúce na jednej strane v obmedzení práva na odpočet dane z pridanej hodnoty (DPH) z výdavkov týkajúcich sa osobných motorových vozidiel, ktoré sa nepoužívajú výlučne na podnikateľské účely, na 50 %, a to odchylne od článkov 168 a 168a smernice 2006/112/ES, a na druhej strane v tom, že používanie osobných motorových vozidiel, ktoré sú majetkom podniku zdaniteľnej osoby, na iné než podnikateľské účely, nepovažuje za poskytovanie služieb za protihodnotu, ak sa na dané vozidlo vzťahuje obmedzenie povolené podľa článku 1 uvedeného vykonávacieho rozhodnutia, a to odchylne od článku 26 ods. 1 písm. a) uvedenej smernice (ďalej len „osobitné opatrenie“).

(2)Listom, ktorý Komisia zaevidovala 25. februára 2021, Maďarsko požiadalo o povolenie ďalej uplatňovať uvedené osobitné opatrenie (ďalej len „žiadosť o predĺženie platnosti“).

(3)Listami zo 7. apríla 2021 Komisia v súlade s článkom 395 ods. 2 druhým pododsekom smernice 2006/112/ES postúpila žiadosť Maďarska o predĺženie platnosti ostatným členským štátom. Listom z 8. apríla 2021 Komisia oznámila Maďarsku, že má všetky informácie potrebné na posúdenie žiadosti.

(4)V súlade s článkom 5 vykonávacieho rozhodnutia 2018/1493 Maďarsko predložilo spolu so žiadosťou o predĺženie platnosti správu, ktorá obsahuje aj preskúmanie percentuálneho podielu stanoveného na odpočítanie DPH. Na základe informácií, ktoré sú v súčasnosti k dispozícii, konkrétne skúsenosti získané na základe daňových kontrol a štatistické údaje týkajúce sa používania osobných motorových vozidiel na súkromné účely, Maďarsko vo svojej žiadosti o predĺženie platnosti potvrdzuje, že obmedzenie na 50 % je naďalej opodstatnené a primerané. Osobitné opatrenie navyše účinne znížilo administratívne zaťaženie podnikov a daňových orgánov. Maďarsku by sa preto malo povoliť, aby toto osobitné opatrenie uplatňovalo aj naďalej.

(5)Predĺženie platnosti osobitného opatrenia by malo byť časovo obmedzené, aby bolo možné vyhodnotiť jeho účinnosť, ako aj primeranosť percentuálneho podielu. Maďarsku by sa preto malo povoliť uplatňovať osobitné opatrenie naďalej na obmedzené obdobie, a to do 31. decembra 2024.

(6)Ak bude Maďarsko zvažovať potrebu predĺženia tohto povolenia na obdobie po roku 2024, malo by Komisii súčasne so žiadosťou o predĺženie predložiť správu zahŕňajúcu preskúmanie uplatneného percentuálneho obmedzenia, a to najneskôr 31. marca 2024.

(7)Osobitné opatrenie bude mať len zanedbateľný účinok na celkovú výšku príjmov z dane vybranej na stupni konečnej spotreby a nebude mať žiadny nepriaznivý vplyv na vlastné zdroje Únie založené na DPH.

(8)Vykonávacie rozhodnutie (EÚ) 2018/1493 by sa preto malo zodpovedajúcim spôsobom zmeniť,

PRIJALA TOTO ROZHODNUTIE:

Článok 1

Článok 5 vykonávacieho rozhodnutia (EÚ) 2018/1493 sa nahrádza takto: